Kaizer Chiefs hof toe oor Fifa-verbod | Netwerk24
11 Februarie 2020 21:15
Dax Andrianarimanana (regs) vir Kaizer Chiefs in aksie. Foto: Gallo Images
Die Suid-Afrikaanse glanssokkerklub Kaizer Chiefs gaan hom tot die Internasionale Hof vir Sportarbitrasie (CAS) wend nadat die spel se wêreldbeheerliggaam (Fifa) hom verbied het om enige nuwe spelers tot en met die einde van volgende seisoen te kontrakteer.
Dié verbod is ingestel nadat Fifa bevind het die Chiefs het in 2018 ’n internasionale speler van Madagaskar, Andriamirado (Dax) Andrianarimanana, op onregmatige wyse gekontrakteer.
Andrianarimanana is ook vir die volgende vier maande geskors.
Volgens Fifa het dié speler nog ’n bindende kontrak met Fosa Juniors, sy klub in Madagaskar, gehad toe die Chiefs hom destyds gewerf het.
Die Chiefs betwis dié bevinding en het op sy webwerf aangekondig dat hy van plan is om by CAS appèl aan te teken.
Meer oor: Cas | Kaizer Chiefs | Fifa | Sokker
KYK: TV-soen onthul minnares